Izen Eztiaren erretaula

Izen Eztiaren erretaula Gasteizko Santa Maria katedralean gordetzen den erretaula bat, Flandriatik ekarria 16. mendean, baina erretaula flandestarren aroari dagokionez, ez gotiko berantiarreko forma espezifiko hartakoa. Erreforma eta kontra-erreformarekin beste estilo batzuk gailendu ziren, eta kasu honetan hau lan manierista da, pizkundetar artearen barruan.

 Historia 
Lana Juan Alonso de Gamiz enbaxadoreak erosi bide zuen, Flandesen, 1558. urtearen inguruan, eta hamarkada hartako Anbesteko lantegietan egina dirudi. Erretaula txikia da, eta gurutzadurako pilare batean egon zen, katedraleko epistolaren aldean, Gamiz familiaren armarriarekin. Jesusen Izen Eztiaren kofradia ere bazen Gasteizen irudi honekin lotua. 1856. urtean, katedraleko beste leku batera aldatu zuten. 21. mendean girolan dago.

 Deskribapena 

Erretaula mistoa da, pinturez eta irudiz osatua, eta garaipen-arkuaren tipologiaren arabera moldatutakoa. Altzariak dauzka bankua, bi gorputz, hiru kale eta atikoa. Bankuan, pintura hauek daude: San Joakin eta Santa Ana tenplutik kanporatuak, Aingeruaren agerpena San Joakinen aurrean, eta Ama Birjinaren Gurasoak tenpluan limosna ematen. Erdiko kalean, Jesusen Zirkuntzisioa eta Andre Mariaren Lokartea daude irudikatuta; eta alboetan, Jaiotza eta Aurkezpena gorde dira, baina beste bi eszena galduta daude, litekeena da Jesusen haurtzaroarekin lotutako gaiak izatea.

 Erreferentziak 

 Kanpo estekak 

Kategoria:Euskal Herriko erretaula flandestarrak
Kategoria:Gasteizko monumentuak
Kategoria:Gasteizko Santa Maria katedrala